कंगना रनौत का 'मणिकर्णिका' की रिलीज से पहले सनसनीखेज खुलासा, बोलीं- सेट पर कई एक्टरों ने किया उत्पीड़न...  
25 जनवरी को रिलीज हो रही है 'मणिकर्णिका'
कंगना रनोट हैं लीड रोल में
झांसी की रानी का निभा रही हैं किरदार
बॉलीवुड एक्ट्रेस कंगना रनौत (Kangana Ranaut) ने कहा है कि उन्हें फिल्म सेट पर एक्टरों के हाथों कई बार उत्पीड़न का सामना करना पड़ा. लेकिन उन्होंने ‘मी टू (MeToo)' अभियान के तहत आवाज नहीं उठाई क्योंकि ये अनुभव शारीरिक नहीं थे, बल्कि डराने वाले और अपमानजनक थे. कंगना रनौत (Kangana Ranaut) ने कहा कि उत्पीड़न किसी भी स्तर पर हो सकता है और उन्होंने अपने करियर में कई लोगों के बुरे व्यवहार का सामना किया है. 31 वर्षीया कंगना रनौत ने ‘भाषा' बातचीत में कहा, "उत्पीड़न कई स्तरों पर हुआ करता है. कई बार सेट पर ऐसा हुआ, हालांकि मुझे शारीरिक तौर पर तो प्रताड़ित नहीं किया गया, लेकिन कुछ लोगों के अहम से जुड़े मुद्दे थे. कई अन्य मोर्चों पर मुझे प्रताड़ित किया गया. यह 'मी टू' अभियान के तहत नहीं आता, लेकिन फिर भी यह उत्पीड़न ही है." कंगना रनौत की झांसी की रानी की बायोपिक 'मणिकर्णिका (Manikarnika)' 25 जनवरी को रिलीज हो रही है. 

कंगना रनौत (Kangana Ranaut) ने अपने अनुभवों को साझा करते हुए कहा, "मुझे सेट पर छह घंटे तक इंतजार कराया जाता, मुझे जानबूझकर गलत समय दिया जाता ताकि मुझे इंतजार करना पड़े, मुझे हमेशा गलत तारीखें बताई जातीं ताकि मेरे हाथ से मौका निकल जाए और फिर ये एक्टर लोग अंतिम समय पर शूटिंग रद्द कर देते थे. मेरे खिलाफ गुटबाजी करना और मुझे फिल्म से जुड़ कार्यक्रमों में न बुलाना, मेरे बिना फिल्म का ट्रेलर लॉन्च कर देना और फिर मुझे बताए बिना मेरी आवाज मेरी अनुमति के बगैर किसी और से डब करा देना, जो किसी भी अदाकार के मूलभूत अधिकार का उल्लंघन है."
A post shared by Kangana Ranaut (@team_kangana_ranaut) on Jan 20, 2019 at 8:26pm PST
कंगना रनौत (Kangana Ranaut) ने कहा कि पिछले साल चले 'मी टू' अभियान के कारण फिल्म जगत के पुरुष डरे हुए हैं. उन्होंने कहा, "लोग डरे हुए हैं और उन्हें डरना भी चाहिए. फिल्म जगत में पुरुष डरे हुए हैं. यह रुकने वाला नहीं है. यह तब तक नहीं रुकेगा जब तक हम इसकी मूल वजह तक नहीं पहुंच जाते क्योंकि यह एक पितृसत्तात्मक समाज है, जो बहुत ही अराजक है. हमें वहां चोट करने की जरूरत हैं जहां वे डरे हुए हैं. क्या होगा जब महिलाओं को काम नहीं मिलेगा, जैसी बातें बंद होनी चाहिए. मुझे लगता है कि गरिमा के बिना कोई जीवन नहीं है. आपको आवाज उठाने से नहीं हिचकना चाहिए." 
A post shared by Kangana Ranaut (@team_kangana_ranaut) on Jan 15, 2019 at 6:06am PST
कंगना रनौत (Kangana Ranaut) ने फिल्म ‘क्वीन' के निर्देशक के खिलाफ यौन उत्पीड़न का आरोप लगाने वाली कथित पीड़िता का भी समर्थन किया था. उन्होंने कहा कि फिल्म सेट को महिलाओं के लिए सुरक्षित बनाने के लिए सख्त कानूनों और तत्काल कार्रवाई की नीति को लागू किया जाना चाहिए. कंगना की आने वाली फिल्म ‘मणिकर्णिका: द क्वीन ऑफ झांसी' है, जो 25 जनवरी को बड़े पर्दे पर आएगी. फिल्म का निर्देशन कृष और कंगना, दोनों ने किया है.